[bookmark: _GoBack]ՄԻԵԿ հասկացությունները եվ սկզբունքները 
ԻՐԱՎՈՒՆՔԵՐԻ ՍՏՈՐԱԿԱՐԳՈՒԹՅՈՒՆը 
Բացարձակ իրավունքներ  
Այս կատեգորիայում ընդգրկված իրավունքները ցանկացած հանգամանքներում չեն կարող որևէ կերպ ոտնահարվել, նույնիսկ պատերազմական իրավիճակներում:  Այստեղ ներառվում են 2-րդ, 3-րդ հոդվածները, 4-րդ հոդվածի 1-ին մասը և 7 հոդվածը: Կոնվենցիայի 15-րդ հոդվածը սահմանում է, թե ինչպես որոշ իրավունքների առումով կարող են վերապահումներ լինել արտակարգ իրավիճակներում, սակայն միաժամանակ հստակեցնում է, որ որոշ իրավունքներ ամեն դեպքում չեն կարող խախտվել: Թիվ 13 Արձանագրությունը վավերացրած պետություններում մահապատիժը վերացվել է ընդհանրապես թե´ խաղաղ, թե´ պատերազմական  պայմաններում: 
Սահմանափակ իրավունքներ  
Այս իրավունքները կարող են սահմանփակվել, սակայն միայն թույլատրելի հատուկ իրավիճակներում (օրինակ` 5-րդ և 6-րդ հոդվածներ): 
Կարևոր է հասկանալ, թե ինչպես են մեկնաբանվում և կիրառվում Կոնվենցիայով ամրագրված իրավունքները, սակայն առավել կարևոր է հասկանալ, թե ինչպես իրավունքները կարող են սահմանափակվել, ինչպես նաև ընկալել անհրաժեշտության և համաչափության սկզբունքները: Ամփոփելով, պարզելու համար, թե սահմանափակ իրավունքի նկատմամբ միջամտությունը համարվում է խախտում, թե ոչ, անհրաժեշտ է ուղղել հետևյալ հարցերը` 
1. Արդյո՞ք միջամտությունը նախատեսված էր օրենքով: Եթե այո, ապա … 
2. Արդյո՞ք միջամտությունը հետապնդում էր իրավունքով սահմանված նպատակներից մեկը: Եթե այո, ապա …  
3. Արդյո՞ք միջամտությունն անհրաժեշտ էր ժողովրդավարական հասարակությունում և համաչափ էր: Եթե այո, ապա … 
4. Արդյո՞ք միջամտությունը   խտրական էր: 
Եթե առաջին 3 հարցերի պատասխանը ոչ է, կամ չորրորդ հարցի պատասխանը` այո, ապա միջամտությունն անօրինական է և խախտում է Կոնվենցիայի դրույթները: 
Սահմանափակ իրավունքների վերաբերյալ Դատարանի որոշումները կարդալիս կտեսնեք, որ Դատարանը հերթով բարձրացնում է այս հարցերը պարզելու համար, թե միջամտությունը կարող է համարվել խախտում, թե ոչ: 
Ըստ էության որոշակի պայմաններով իրավունքներ  
Այս կատերգորիայի իրավունքները, օրինակ` 8-րդ, 9-րդ, 10-րդ և 11-րդ հոդվածները սահմանափակ են այն առումով, որ առաջին պարբերությունում սահմանում են իրավունքները, մինչդեռ երկրորդ պարբերությունում նախատեսում են այն պայմանները, որոնք տվյալ իրավունքի հետ միջամտության արդյունքում չեն հանգեցնում Կոնվենցիայի խախտում:  
Դատարանը կազմել է մի շարք հարցադրումներ, որոնք պետք է ներկայացվեն հաստատելու համար, թե արդյոք տեղի է ունեցել ըստ էության որոշակի պայմաններով իրավունքի խախտում: 
1. Արդյո՞ք փաստերը վկայում են պաշտպանված իրավունքի մասին և որն է այդ իրավունքի բնույթը:  
2. Կա՞ (կամ կարող է լինել) միջամտություն այդ իրավունքի   նկատմամբ:  
5. Արդյո՞ք միջամտությունը համաչափ է իրավաչափ նպատակի հետ: 
Աղբյուր` ՄԻԵԿ-ի վերաբերյալ ուսումնական ձեռնարկ, Նուալա Մոլե և ուրիշները, [Training Manual ECHR, Nuala Mole and others,] 2007
Նպատակային մեկնաբանություն- Կոնվենցիան, որպես կենդանի գործիք 
Կոնվենցիայով պաշտպանվող իրավունքները և ազատությունները հասկանալու մեկնարկային կետը Կոնվենցիայի տեքստն է:  Ամրագրված իրավունքների բովանդակությունը և իմաստը մշակվել են ժամանակի ընթացքում Մարդու իրավունքների եվրոպական դատարանի կողմից (և նախկինում Եվրոպական հանձնաժողովի կողմից), ուստի հասկանալու համար, թե ինչ շրջանակներում և ինչ կերպ պետք է պաշտպանվեն այդ իրավունքները, անհրաժեշտ է հիմվել նախադեպային իրավունքի վրա: 
Կոնվենցիան դիտարկվում է որպես «կենդանի գործիք», ուստի պետք է տրվի «դինամիկ մեկանաբանություն»: Կոնվենցիայում օգտագործվող եզրույթներից շատերը պարունակում են արժեքային դատողություններ և բարոյական չափանիշներ, որոնք անպայման զարգանում են և փոփոխվում ժամանակի ընթացքում:  Նշանակում է, որ ժամանակի հետ իրավունքների բովանդակությունը կարող է փոփոխվել, ուստի Կոնվենցիայով երաշխավորված իրավունքը քննելիս Դատարանը հաշվի կառնի մասնակից երկրներում զարգացումների ընթացքը և վերաբերմունքի փոփոխությունները:   Տայերն ընդդեմ Մեծ Բրիտանիայի [T yrer v. United Kingdom (1978) 2 E.H.R.R.] գործում Դատարանը նշել է.  
«…որ կոնվենցիան կենդանի գործիք է, որը … պետք է մեկնաբանել ներկա պայմաններն հաշվի առնելով»: 
Այս գործը վերաբերում էր մարմնական պատիժ նախատեսող դատական վճռին:  Այլ օրինակներ ներառում են փոփոխվող վերաբերմունքի դեպքեր նույնասեռականների (օր.` Դադջոնն ընդեեմ Մեծ Բրիտանիայի [Dudgeon v. United Kingdom] 1981) ամուսնությունից դուրս ծնված երեխաների (օր.` Ջոնսթոնն ընդդեմ Իռլանդիայի [Johnston v. Ireland], 1986), փոխսեռականների (օր.` Գուդվինն ընդդեմ Մեծ Բրիտանիայի [Goodwin v. United Kingdom], 2002) և սեռերի միջև իրավահավասարության նկատմամբ  (օր.`Շուլեր- Ցգրագենն ընդդեմ Շվեցարիայի [Schuler-Zgraggen v. Switzerland], 1993):
Դատարանը կարող է և բեկանել նախադեպը Կոնվենցիային դինամիկ մեկնաբանություն տալու համար: Ուստի, անհրաժեշտ է համոզվել, որ հղումը կատարվել է տվյալ Հոդվածի վերաբերյալ ամենավերջին գործին, քանի որ հին գործերն անպայման չէ, որ տրամադրեն իրավունքին տրվող ճիշտ մեկնաբանությունը և չի կիրառվում նախադեպի խիստ հայեցակարգ: 
«Օրենքի համաձայն / Օրենքով նախատեսված»
Համաձայն Կոնվենցիայի օրինականության հասկացությունը վերաբերվում է ներպետական օրենքների բոլոր տիպերին` վարչական, օրենսդրական, սահմանադրական, գրավոր և բանավոր (Գոլդերն ընդդեմ Մեծ Բրիտանիայի [Golder v. the United Kingdom] (1975),  Սիլվերն ընդդեմ Մեծ Բրիտանիայի [Silver and Others v. the United Kingdom ](1983) և Սանդեյ թայմսն ընդդեմ Մեծ Բրիտանիայի [Sunday Times v. the United Kingdom] (1979)): Դատարանը սահմանել է օրինականության երկու հիմնական պահանջ, ինչպես նշված է Սանդեյ թայմս գործում, այն է`
Նախևառաջ, օրենքը պետք է պատշաճ կերպով հասանելի լինի: Քաղաքացին պետք է կարողանա պատկերացում ունենալ, թե տվյալ գործում իրավական նորմերի առումով ինչն է համարժեք: Այնուհետև, իրավական նորմը չի կարող համարվել «օրենք», եթե այն բավարար հստակությամբ չի ձևակերպված, ինչը թույլ կտար քաղաքացուն կարգավորել իր վարքագիծը…
Հետևաբար, որպեսզի պետության որոշակի գործողություն կամ վերջինիս ուժի մեջ դնելը ըստ Կոնվենցիայի համարվի «օրենքի համաձայն», այն պետք է միաժամանակ լինի հասանելի և կանխատեսելի: Հետագայում օրինականություն հասկացությունը Դատարանը զարգացրել է Մալոնն ընդդեմ Մեծ Բրիտանիայի գործում [Malone v. the United Kingdom] (1984)` կապելով այն պետության կողմից իշխանության չարաշահման արգելման հետ. 
Գործադիրին շնորհված հայեցողությունը որպես անսահմանափակ իշխանություն ընկակելը հակասում է օրենքի գերակայությանը: Հետևաբար, օրենքը պետք է նշի իրավասու մարմիններին շնորհված հայեցողության շրջանակները, ինչպես նաև բավարար հստակությամբ այդ հայեցողության իրականացման ձևերը`հաշվի առնելով տվյալ միջոցառման իրավաչափ նպատակները, ինչպես նաև   պետք է նախատեսի կամայական միջամտություններից անհատական պատշաճ պաշտպանություն:  
Այսպիսով, ըստ Կոնվենցիայի օրինականության բաղկացուցիչ երրորդ տարրը դա ուղեցույցերի և մեխանիզմների առկայությունն է, որոնք վերահսկում են պետության կողմից հայեցողության իրականացումը կառավարական մարմինների կամայական գործողություններից, այդ թվում նաև` իշխանության հնարավոր չարաշահումներից անհատներին պաշտպանելու  նպատակով: 
«ժողովրդավարական հասարակությունում անհրաժեշտ »
Կոնվենցիայով նախատեսված իրավունքների և ազատությունների իրականացման սահմանափակման առումով պետության հայեցողության իրականացումն ուսումնասիրելիս Դատարանը նախ դիտարկում է տվյալ գործողության օրինականությունը` համաձայն վերը նշված չափանիշների: Եթե Պետության գործողությունները համապատասխանում են օրինականության չափանիշներին,  Կոնվենցիայի մարմինները հաշվի են առնում, թե արդյոք տվյալ գործողությունը կարող է համարվել «ժողովրդավարական հասարակությունում անհրաժեշտ»: Հենց այս չափորոշչի հետ պետության համապատասխանության ուսումնասիրության ժամանակ  առաջ է մղվում անհատական և հասարակական շահերի միջև բախումը: 
Դատարանն ընդունում է, որ այն ոչ իրավասու է, ոչ էլ կարիք ունի փորձել գործնական կամ քաղաքական վերահսկողություն իրականացնել Պետության գործողությունների վրա իրենց իսկ ներպետական ոլորտների շրջանակներում: Հենդիսայդն ընդդեմ Մեծ Բրիտանիայի [ Handyside v. the United Kingdom] (1976)  գործում նշվում է. 
«Իրենց երկրների կենսական ուժերի հետ իրենց ուղիղ և շարունակական շփման շնորհիվ` պետական իշխանությունները սկզբունքորեն ավելի լավ դիրքում են, քան միջազգային դատավորն այս պահանջների ճշգրիտ բովանդակության …. ինչպես նաև  այդ պահանջները բավարարելու «անհրաժեշտության», «սահմանափակման» կամ «պատիժների « վերաբերյալ տեսակետ հայտնելու առումով: 
Այս մոտեցումից երևում է, որ Դատարանը պետություններին ընձեռում է հայեցողության որոշակի աստիճան այդ գործողությունների և Կոնվենցիայի պահանջների համատեղելիությունը սահմանելու համար:  Այս հայեցողությունը սովորաբար անվանվում է Պետության «հայեցողության սահման»: 
Չնայած Կոնվենցայի բարձր պայմանավորվող կողմերին հայեցողության շնորհմանը` Դատարանն իրեն է վերապահում Պետության հայեցողության իրականացման ուսումնասիրության իրավասությունը ոչ միայն համապատասխան հոդվածների երկրորդ կետերի, այլ նաև Կոնվենցիայի այլ հոդվածների առումով (տե´ս ստորև 17-րդ և 18-րդ հոդվածների վերաբերյալ քննարկումը); Հենդիսայդ գործում Դատարանը նշել է, որ «հայեցողության ներպետական սահմանները զուգահեռ են Եվրոպական վերահսկողությանը», մի կետ, որ այն հիշեցրել է մի շարք գործերում: 
Դատարանը սահմանել է, որ պետությունները պետք է «ժողովրդավարական հասարակությունում անհրաժեշտ» չափանիշը համապատասխան հոդվածում նշված սահմանափակման հատուկ հիմքերից մեկին: Պետությունը չի կարող  օրինապես վկայակոչել ընդհանուր անհրաժեշտությունն անհատական իրավունքների և ազատությունների սահմանափակումը հիմնավորելու համար:  Տարբեր հոդվածներում նշված իրավունքների և ազատությունների սահմանափակման հիմքերը կքննարկվեն հետագա գլուխներում: Այնուամենայնիվ, կարևոր է հիշել, որ Դատարանը ժողովրդավարական հասարակություն հասկացությունն ընկալում է այնպիսի հասկացությունների շրջանակներում, ինչպիսիք են բազմակարծությունը, հանդուրժողականությունը, լայնահայացությունը, որոնցից որևէ մեկը այսքան բառերով նշված չէ Կոնվենցիայում (Հենդիսայդ): Դատարանը նաև «անհրաժեշտ» եզրույթը դիտարկում է որպես ոչ հոմանիշ «պարտադիրին», ոչ էլ  նույնքան  ճկուն, որքան «ընդունելի», «սովորական», «օգտակար», «ողջամիտ» կամ «ցանկալի» բառերը (Սիլվեր, Հենդիսայդ):
Կոնվենցիայի պաշտպանության մարմիններն իրականացնում են երկկողմանի վերլուծություն սահմանելու համար, թե արդյոք պետության տվյալ գործողությունը համապատասխանում է «ժողովրդավարական հասարակությունում անհրաժեշտ» չափորոշչին:  Նախ, պարզում են, թե արդյոք պարտադրված սահմանափակման նպատակն ինքնին իրավաչափ է: Ապա  ուսումնասիրվում է, թե արդյոք  խնդրի առարկա իրավունքի կամ ազատության սահմանափակման միջոցները  «համաչափ են հետապնդվող իրավաչափ նպատակին»:  Պետության համար շատ հաճախ ավելի դժվար է բավարարել այս պահանջը: «Անհրաժեշտություն» հասկացությունը  նշանակում է, որ  երաշխավորված իրավունքից  օգտվելուն  ցանկացած միջամտություն պետք է համապատասխանի սոցիալական հրատապ պահանջի և, մասնավորապես,  համաչափ լինի հետապնդվող իրավաչափ նպատակին:  Միջամտության «անհրաժեշտությունը» գնահատելիս Դատարանը հաշվի է առնում պետական մարմիններին շնորհված հայեցողության սահմանները: Այնուամենայնիվ, Դատարանը համարում է, որ Պատասխանող պետությունը պետք է ցույց տա  տվյալ միջամտության հետ կապված սոցիալական հրատապ պահանջի առկայությունը  (Մակլիոդն ընդդեմ Մեծ Բրիտանիայի [McLeod v. the United Kingdom] (1998) և  Կլամեցկին ընդդեմ Լեհասնատնի [Klamecki v. Poland (No. 2) ](2003)): Սահմանելու համար, թե արդյոք տվյալ գործում պետությունը գործել է իր հայեցողության սահմաններում, Դատարանը կարող է հաճախ ուսումնասիրել Կոնվենցիայի մասնակցի այլ երկրների օրենսդրությունը և պրակտիկան, ինչպես նաև  խնդրի առարկա գործի փաստական հանգամանքները: Այն դեպքերում, երբ  պետությունները չունեն ընդհանուր հիմքեր, Դատարանը պատասխանող պետությանը շնորհում է հայեցողության լայն սահմաններ (Իսքսը, Իգրեկը և Զեթն ըննդեմ Մեծ Բրիտանիայի [X, Y and Z v. the United Kingdom ](1997)):
Ի լրումն 8-ից 11-րդ հոդվածների երկրորդ մասերում նախատեսված թույլատրելի սահմանափակումների` թիվ 14 Արձանագրության 2-րդ հոդվածի երրորդ մասը, 17-րդ և 18-րդ հոդվածները նախադեսում են անկախ հիմքեր Կոնվենցիայի այլ հոդվածներով ամրագրված հիմնական իրավունքներից օգտվելու սահմանափակման կամ չսահմանափակման համար: 
Աղբյուր` Համառոտ ուղեցույց Մարդու իրավունքների եվրոպական կոնվենցիայի վերաբերյալ, Դոննա Գոմիեն, [Short Guide to the European Convention on Human Rights, Donna Gomien] 2005թ.
Ինքնուրույն հասկացություններ 
Ինքնուրույն հասկացությունները կապված են Մարդու իրավունքների եվրոպական դատարանի կողմից Կոնվենցիայի մեկնաբանման հետ:  Կոնվենցիան մեկնաբանելիս, Դատարանն իրավունքներին տալիս է նպատակային մեկնաբանություն: Այն բառացիորեն չի մեկնաբանում Կոնվենցիան և խստորեն չի հենվում Կոնվենցիայի ներկա տեքստին:  Կոնվենցիայի սկզբնական առարկան և նպատակը մասնակից պետությունների կողմից անհատական իրավունքները խախտելուց պաշտպանությունն է:
 Կոնվենցիայի առարկայի և նպատակի իրականացման համար Դատարանն ընդունել է մեկնաբանման մի քանի սկզբունքներ:  Ի լրումն դինամիկ մեկնաբանության (ներկա իրավիճակով պայմանավորված մեկնաբանություն)` Դատարանը նշել է, որ իրավունքները պետք է մեկնաբանվեն այնպես, որ լինեն «գործնական և արդյունավետ» և ոչ «տեսական և մտացածին», իրավունքները պետք է մեկնաբանվեն լայնորեն, իսկ բացառությունները կամ սահմանափակումները` սահմանափակ կերպով, և որ Կոնվենցիայի որոշ եզրույթներ ունեն ինքնուրույն (կամ անկախ) իմաստ: Այս ամենն անհրաժեշտ է դրույթների միատեսակ կիրառման, Կոնվենցիայի նպատակներից շեղումները, ինչպես նաև մասնակից պետությունների ներպետական օրենսդրության սկզբունքներին կամ եզրույթներին Կոնվենցիայի դրույթների ստորակարգումը կանխելու համար: 
Դրական պարտավորություններ 
Կոնվենցիան հիմնականում պաշտպանում է անհատներին պետության կողմից իրենց իրավունքները խախտելուց, սակայն, ի լրումն իրավունքների բացասական պաշտպանությանը (մասնավորապես  պետություններից  և պաշտոնյաներից պահանջելով չմիջամտել  ամրագրված իրավունքներին)`  որոշ հանգամանքներում Կոնվենցիան պարտադրում է նաև դրական պարտավորություններ պետության կողմից իրավունքների պաշտպանությունն ապահովելու նպատակով:  Հետևաբար, իրավունքը կարող է խախտվել պետության կողմից որոշակի գործողության չկատարման կամ անգործության արդյունքում: Օրինակ` պետությունն ունի դրական պարտավորություն կյանքի իրավունքը պաշտպանելու նպատակով օրենքների մշակման առումով, հետևաբար, պետությունը պետք է ապահովի օրենքներ սպանության և մարդասպանության մեղավորներին հետապնդելու համար: 
Դրական պարտավորությունները հիմնականում ծագում են Կոնվենցիայի 1-ին հոդվածով նախատեսված  «իր իրավազորության ներքո գտնվող յուրաքանչյուրի համար Կոնվենցիայով սահմանված իրավունքների ապահովման» պարտավորության արդյունքում:  Սակայն որոշ դեպքերում դրական պարտավորությունն ակնհայտ է հենց  կոնկրետ Հոդվածում, օրինակ` 2-րդ հոդվածը նախատեսում է, որ կյանքի իրավունքը «պետք է պաշտպանվի օրենքով», իսկ 6-րդ հոդվածը պարտադրում է ապահովել դատարաններ, որոնք կգործեն ողջամիտ ժամկետներում, ինչպես նաև ապահովել թարգմանիչներ և իրավաբանական  օգնություն քրեական դատավարությունների ժամանակ: 
Դրական պարտավորությունը կարող է ծագել նաև այն ժամանակ, երբ պետությունը համաձայնագրի շրջանակներում իր պարտավորությունները պատվիրակել է  մասնավոր մարմնի: Օրինակ` Կոստելլո-Ռոբերտսն ընդդեմ Մեծ Բրիտանիայի [Costello-Roberts v. United Kingdom (1993) 19 E.H.R.R 112] գործում  Դատարանը համարել է, որ  Մեծ Բրիտանիան պատասխանատու է ոչ միայն  պետական դպրոցների (պետության կողմից ֆինանսավորվող դպրոցներ), այլ նաև մասնավոր դպրոցների (դպրոցներ, ուր աշակերտները վճարում են իրենց ուսման համար) համակարգում տեղ գտնող անմարդկային և արժանապատվությունը նվաստացնող պատժին համարժեք մարմնական դաժան պատիժների համար:
Բացասական պարտավորություններ 
Կոնվենցիայով ամրագրված իրավունքներին չմիջամտելու պահանջ`ուղղված պետություններին և պաշտոնյաներին:
Լրացուցչայնություն 
Կոնվենցիայի մասնակից պետությունները «իրենց իրավազորության ներքո գտնվող յուրաքանչյուրի համար ահապովում են այն իրավունքներն ու ազատությունները, որոնք սահմանված են սույն Կոնվենցիայի 1-ին բաժնում (ՄԻԵԿ-ի  1-ին հոդված): Հետևաբար, առաջին հերթին պետությունն է պատասխանատու Կոնվենցիայով ամրագրված իրավունքների և ազատությունների պաշտպանության ապահովման և իրավական պաշտպանության արդյունավետ միջոցներ ապահովելու համար այն դեպքերում, երբ որևէ մեկը պնդում է, թե խախտվել են իր իրավունքները (տե´ս ՄԻԵԿ-ի 13-րդ հոդվածը): Մարդու իրավունքերի եվրոպական դատարանը լրացնում է մարդու իրավունքների պաշտպանության և խախտումները վերացնելու ներպետական համակարգերին: Եվրոպական դատարան գանգատ կարելի է  ներկայացնել միայն այն ժամանակ, երբ սպառվել են իրավական պաշտպանության  բոլոր ներքին միջոցները ( 35-րդ հոդված): 
Աղբյուր` ՄԻԵԿ-ի վերաբերյալ վերապատրաստման ձեռնարկ, Նուալա Մոլ և ուրիշներ,  [Training Manual ECHR, Nuala Mole and others], 2007թ.
Համաչափություն 
Համաչափության սկզբունքը դա «համայնքի ընդհանուր շահի պահանջների և անհատի հիմնարար իրավունքների պաշտպանության պահանջների միջև արդարացի հավասարակշռության որոնումն է» (վճիռ Սորինգն ընդդեմ Մեծ Բրիտանիայի [ Soering v. UK], կետ  89):
Արդարացի բավարարում 
Մարդու իրավունքների եվրոպական կոնվենցիայի 41-րդ հոդվածը սահմանում է, որ եթե Բարձր պայմանավորվող կողմը խախտել է Կոնվենցիայով նախատեսված իր պարտավորությունները, և եթե իր ներպետական օրենսդրությունը  չի ընձեռում այդ խախտման համապատասխան փոխհատուցում, այդ ժամանակ  «Դատարանը որոշում է, անհրաժեշտության դեպքում, տուժած կողմին արդարացի փոխհատուցում տրամադրել»: Շատ դեպքերում, Դատարանը կարող է եզրակացնել, որ խախտման արձանագրումն արդեն իսկ արդարացի բավարարում է, իսկ այլ դեպքերում, որ  խորհրդանշական գումարը բավարար է:  Մի կողմից, որոշ դեպքերում Դատարանը շոշափելի գումարներ է հատկացնում հաջողած դիմումատուին, այդ թվում նաև` պետության կողմից անհարկի ձգձգման դիմաց տոկոսները, մեկ այլ կապակցությամբ Դատարանն արդարացի բավարարման ամենանպատակահարմար ձև է համարել  դիմումատուին ապօրինաբար օտարված գույքի վերադարձը: Ծախսերը նույնպես կարող են փոխհատուցվել 41-րդ հոդվածի շրջանակներում: 
Մարդու իրավունքների եվրոպական դատարան  
Դատարանը, որպես կանոն, արդարացի բավարարման պահանջի վերաբերյալ որոշումը կայացնում է համաձայն 41-րդ հոդվածի` տվայլ գործի էության վերաբերյալ իր վճռի շրջանակներում: Սակայն այն դեպքերում, երբ այդ հարցը դեռ պատրաստ չէ որոշում կայացնելու համար, ապա Դատարանը այդ հարցին կարող է անդրադառնալ հետագա վճռում: 
Աղբյուր` Համառոտ ուղեցույց Մարդու իրավունքների եվրոպական կոնվենցիայի վերաբերյալ, Դոննա Գոմիոն [Short Guide to the European Convention on Human Rights, Donna Gomien], 2005թ.
հայեցողության սահմաններ 
Հայեցողության սահմաններն ի սկզբանե «ազգային իշխանությունների հատկացված հայեցողության ազատության չափն է այն բանից հետո, երբ Դատարանն ուսումնասիրման համապատասխան մակարդակի վերաբերյալ որոշում է կայացրել»: Այն հայեցակարգ է, որն արտացոլում է այն փաստը, որ առաջին հերթին ազգային իշխանություններին, այդ թվում` դատարաններին, է ընկնում մարդու իրավունքների պաշտպանության դերը, իսկ Դատարանն ունի միայն վերահսկողական դերակատարում: Այս հասկացությունը թույլ  է տալիս նախատեսել ազգային իշխանությունների հայեցողության որոշակի սահմաններ, այն դեպքերում, երբ առկա են սոցիալական, բարոյական կամ տնտեսական քաղաքականության դժվար խնդիրներ, որոնց վերաբերյալ չկա եվրոպական հստակ փոխհամաձայնություն: 
Ջեյմսն ընդդեմ Մեծ Բրիտանիայի [James v. UK] գործից`
«46. Իրենց հասարակության և վերջինիս կարիքների ուղղակի իմացության շնորհիվ` ազգային իշխանություններն ավելի լավ, քան միջազգային դատավորը, կարող են գնահատել, թե որն է «հանրային շահ» հանդիսանում:  Կոնվենցիայով սահմանված պաշտպանության համակարգի  ներքո, ազգային իշխանությունները պետք է նախնական գնահատական տան թե´ սեփականության իրավունքից զրկում պահանջող հանրային նշանակության խնդիրների գոյության, թե´ անհրաժեշտ ձեռնարկվելիք ուղղիչ գործողությունների վերաբերյալ (տե´ս, բոլոր փոփոխություններով  Հենդիսայդ [Handyside] վճիռը,  դեկտեմբերի 7, 1976թ., շարք Ա  թիվ  24, էջ 22, կետ 48):  Այստեղ նույնպես, ինչպես այլ որոտներում, որոնց վրա տարածվում են Կոնվենցիայի երաշխիքները, ազգային իշխանությունները  համապատասխանաբար վայելում են հայեցողության որոշակի սահմաններ: 
Ավելին, «հանրային շահը» բավականին լայն հասկացություն է:  Մասնավորապես, ինչպես նշել էր  Հանձնաժողովը, սեփականազրկման վերաբերյալ օրենքների ընդունումը սովորաբար կարող է հանգեցնել  քաղաքական, տնտեսական և սոցիալական խնդիրների վերանայման, որոնց վերաբերյալ կարծիքները ժողովրդավարական հասարակությունում կարող են բավականին տարբերվել:  Դատարանը, բնական համարելով այն փաստը, որը սոցիալական և տնտեսական քաղաքականության իրականացման համար օրենսդիրին տրամադրված հայեցողության սահմանները պետք է լայն լինեն,  հարգում  է օրենսդրի որոշումը հանրային շահի վերաբերյալ, եթե այդ որոշումն ակնհայտորեն զուրկ չէ ողջամիտ հիմքից:  Այլ կերպ` Դատարանը չի կարող փոխարինել իր գնահատականը ազգային իշխանությունների գնահատականով, այն պարտավոր է ուսումնասիրել վիճարկվող միջոցառումները` համաձայն թիվ  1  Արձանագրության 1-ին հոդվածի  (Ա1-1)  և այսպիսով, հետազոտելով այն փաստերը, որոնք վերաբերում են ազգային իշխանությունների  գործողություններին»:  
Իրավունքների հորիզոնական կիրառում 
Դրական պարտավորությունների ասպեկտներից մեկը կայանում է նրանում, որ այն պարտավորեցնում է պետությունների կարգավորել մասնավոր անձանց միջև հարաբերությունները, այսպիսով իրավունքները կարող են ունենալ «հորիզոնական» և ոչ «ուղղահայց» ազդեցություն: 
Կողմերի հավասարություն 
6-րդ հոդվածի չձևակերպված ամենակարևոր սկզբունքը «կողմերի հավասարությունն» է, այսինքն` դատավարության յուրաքանչյուր կողմ պետք է ունենա հավասար հնարավորություններ իր գործը ներկայացնելու համար (Նյումեյտերն ընդդեմ Ավստրիայի [Neumeister v. Austria] (1968)),  և  իր հակառակորդի նկատմամբ չպետք է ունենա որևէ էական առավելություն:  Կողմերի հավասարության սկզբունքը պարփակում է այն հասկացությունը, ըստ որի  դատավարության երկու կողմերն էլ   իրավունք ունեն տեղեկություններ ունենալ հակառակ կողմի փաստերի և հիմնավորումների  վերաբերյալ և յուրաքանչյուր կողմ պետք է հավասար հնարավորություն ունենա մյուս կողմին պատասխանելու համար: Դատարանն  այս սկզբունքի խախտում է արձանագրել, երբ ներպետական դատարանը իր վճիռը հիմնել է այնպիսի փաստարկների վրա, որոնց վերաբերյալ կողմերից մեկը տեղեկություններ չի ունեցել (Սլիման-Կաիդն ընդդեմ Ֆրանսիայի [Slimane-Kaïd v. France ](2000), Մակջին ընդդեմ Ֆրանսիայի [MacGee v. France ](2003), Կրչ մարը և մյուսներն ընդդեմ Չեխիայի [Krcˇmárˇ and Others v. the Czech Republic] (2000), Ֆորտում կորպորացիան ընդեմ Ֆինլանդիայի [Fortum Corporation v. Finland] (2003),  Հարկային հետապնդումների դեմ ասոցացիան ընդդեմ Հունգարիայի [APEH Üldözötteinek Szövetsége and Others v. Hungary ](2000)  և Վալստոնն ընդդեմ Նորվեգիայի [Walston v. Norway ](2003)), կամ կողմերից մեկը հրաժարվել է  տրամադրել գործում ներգրավված համապատասխան փաստաթղթերը (Կերոյարվին ընդդեմ Ֆինլանդիայի [Kerojärvi v. Finland] (1995), Մակմայքլն ընդդեմ Մեծ Բրիտանիայի [McMichael v. the United Kingdom ](1995) և Ֆուշեն ընդդեմ Ֆրանսիայի [Foucher v. France] (1997)) կամ մերժել են ընդունել որոշակի ապացույցի ներկայացման իրավունքը ( Դե Հաեսը և Ժիզելսն ընդդեմ Բելգիայի [De Haes and Gijsels v. Belgium ](1997) և Մանտովանելին ընդդեմ Ֆրանսիայի [Mantovanelli v. France] (1997)), այդ թվում նաև` փորձագետների վկայությունները (Բյոնիշն ընդդեմ Ավստրիայի [Bönisch v. Austria] (1985)) կամ դատարաններն ուսումնասիրել են միայն մեկ կողմի փաստարկները  (Հիրո Բալանին ընդդեմ Իսպանիայի [Hiro Balani v. Spain] (1994), Ռուիզ Տորիխան ընդդեմ Իսպանիայի [Ruiz Torija v. Spain ](1994), Վան Օրսհովենն ընդդեմ Բելգիայի [Van Orshoven v. Belgium ](1997), Քվադրելին ընդդեմ Իտալիայի [Quadrelli v. Italy] (2000) և Կիգանն ընդդեմ Իռլանդիայի [Keegan v. Ireland](1994)) կամ կողմը տեղեկացված չի եղել իր դեմ դատավարության համապատասխան ամսաթվերի մասին (Վաշեն ընդդեմ Ֆրանսիայի [Vacher v. France] (1996), Կ.Դ.Բ.-ն ընդդեմ Նիդերլանդների [K.D.B. v. the Netherlands] (1998) և http://hudoc.echr.coe.int/sites/eng/pages/search.aspx?i=001-60168 (2002)). 
Քրեական հետապնդում իրականացնող մարմիններն իրենց դրական պարտավորությունների շրջանակներում պետք է արժեքավոր ապացույցների վերաբերյալ պաշտպանությանը տեղեկացնեն ժամանակին և արդյունավետ կերպով (Կուոպիլան ընդդեմ Ֆինլանդիայի [Kuopila v. Finland ](2000)  և  Դոուսեթն ընդդեմ Մեծ Բրիտանիայի [Dowsett v. the United Kingdom](2003)): Դատարանի խորհրդակցության ընթացքում կառավարության ներկայացուցչի ներկայությունը կարող է անհարկի ազդել վարույթի վրա (ԱՊԲՊ-ն ընդդեմ Ֆրանսիայի [APBP v. France] (2002)).
Կոլոցան ընդդեմ Իտալիայի [Colozza v. Italy] (1985), Մոնելը և Մորիսն ընդդեմ Մեծ Բրիտանիայի [Monnell and Morris v. the United Kingdom] (1987), Բոթենն ընդդեմ Նորվեգիայի [Botten v. Norway ](1996) և   Լոբո Մախադոն ընդդեմ Պորտուգալի [Lobo Machado v. Portugal] (1996) գործերում Դատարանը որոշել է, որ շատ հանգամանքներում ամբաստանյալները պետք է ներկա լինեն և իրավունք ունենան մասնակցելու դատավարությանը: 
Այն դեպքերում, երբ  գործը վերաբերվել է երեխաներին ծնողներից հեռացնելուն, ծնողական իրավունքների դադարեցմանը և այլ նմանատիպ խնդիրներին, որոնք առնչվում են ընտանեկան կյանքի իրավունքի հիմնարար հիմքին, Դատարանը խախտումներ է  արձանագրել այն համագամանքներում, որոնցում երեխան ծնվելուց հետո մի քանի ժամվա ընթացում հեռացվել է մորից և մեկ շաբաթ հետո ներկայացվել որդեգրման, առանց ծնողներին  իրավախորհրդատուի ծառայություններից օգտվելու և այս կարևոր հարցն իրավասու  դատական ատյանների ներկայացնելու հնարավորության տրամադրման (Պ.Կ. և Ս.-ն ընդդեմ Մեծ Բրիտանիայի [P., C. and S. v. the United Kingdom] (2002)): Համանման հանգամանքներ առաջացել են նաև ցածր տարիքի երեխաների վերաբերյալ այլ գործերում (տե´ս, օրինակ` Բուխբերգերն ընդդեմ Ավստրիայի [Buchberger v. Austria] (2001)  և Տ.Պ.-ն և Կ.Մ.-ն ընդդեմ Մեծ Բրիտանիայի  [T.P. and K.M. v. the United Kingdom] (2001)):
Անչափահասների ներգրավմամբ գործերի դեպքում, ի տարբերություն չափահասների գործերի, կարող են կիրառվել տարբեր մոտեցումներ կողմերի  հավասարության սկզբունքի հետ կապված: Օրինակ` Դատարանը 6-րդ հոդվածի խախտում է արձանագրել մի դեպքում, ուր պարզվել էր, որ երկու երեխաներ, որոնք մեղադրվում էին սպանության մեջ, տառապում էին  հետտրավմատիկ սթրեսի խանգարումով և ունեցել էին սահմանափակ ունակություններ իրենց փաստաբաններին ցուցումներ տալու, իրենց սեփական պաշտպանությունն ապահովելու կամ դատավարությանը լիարժեք մասնակցելու համար, որը  միաժամանակ հրապարակայնացված էր և հրապարակային (Վ.Վ.-ն ընդդեմ Մեծ Բրիտանիայի [V. v. the United Kingdom] (1999) և Տ.Վ.-ն ընդդեմ Մեծ Բրիտանիայի [ T. v. the United Kingdom] (1999)). 
Աղբյուր` Համառոտ ուղեցույց Մարդու իրավունքների եվրոպական կոնվենցիայի վերաբերյալ, Դոննո Գոմիեն, [Short Guide to the European Convention on Human Rights, Donna Gomien], 2005թ.

